Балаларны интернеттан аерырлык 7 өстәл уены (КҮЗӘТҮ)

	Балаларны интернеттан аерып алу көннән-көн авырлаша. Кеше белән аралашуны да, урамга чыгып уйнауны да, дуслыкны да алыштырмакчы бу әйбер хәзер. Әмма бөтен гаилә белән өстәл уеннары уйнап та, вакытны балалар белән күңелле уздырырга була икән. Мондый уеннарны теләсә кайда уйнап була: өйдә, юлда, бәйрәмнәр вакытында, кунаклар килгәч. 	 Өстәл уеннары – бабайлар, әбиләрне дә уенга катнаштыру мөмкинлеген бирә. Уен барышында бер-береңне якыннанрак белергә, уйлау сәләтен үстерергә, дуслыкны, бердәмлекне арттырырга була.
 
Бәлки, сезгә дә ошап куяр, уйнап карагыз әле. Электән килгән классик уеннар: шашка, шахмат, домино, пазл җыю кебек уеннарга хәзер заманчалары өстәлде. Бүген сезгә популярлыгы белән беренче урыннарда торган өстәл уеннарын тәкъдим итәбез:
 
1. "Пятница" – карточкалы өстәл уены
 
Уен тәртибе: синең маңгаеңа бер сүз язылган кәгазь ябыштыралар, анда нәрсә язылганын син белмисең. Монда теләсә нинди сүз булырга мөмкин: төрле персонажлар, предметлар, бөтенләй көтелмәгән әйберләр. Шуннан соң син, калган уенчыларга төрле сораулар биреп, үзеңнең кем икәнлегеңне ачыкларга тырышасың. Уен комплектында ком сагате бар. Ком төшеп беткәнче – вакыт синеке.
 
Яшь категориясе: 10+
 
Уен өчен ничә кеше кирәк: 2-6 кеше
 
Бәясе: 1000 сумнан башлана
 
2. "Пирог в лицо"
 
Уен тәртибе: ясалган махсус тишеккә башыңны куясың һәм комплекттагы рулетканы әйләндерәсең. Ничә саны чыга, шуның кадәр рулетканы әйләндерү шарт. Механизм эшләп китте исә - биткә пирог килеп бәрелә. Пирог урынына сөт өсте, туңдырма яки кырыну өчен күбек кулланырга мөмкин. Механизм кайчан эшкә керешә – беркем дә белми. Шуңа күрә дә уен кызыклы һәм мавыктыргыч санала.
 
Яшь категориясе: 5+
 
Уен өчен ничә кеше кирәк: 2-4 кеше
 
Бәясе: 1000 сумнан башлана
 
3."Монополия" -  төрле яшь категориясе өчен карточкалы өстәл уены. Безнең очракта - балалар өчен Монополия (Monopoly Junior): оригиналь уенның кечкенә балалар өчен җайлаштырылган варианты

Уен тәртибе: Уен күчемсез милек сатып алу һәм аның белән идарә итү турында. Һәркемгә персонажлар, акча бирелә. Яшь ягыннан иң кечкенә уенчы кубикны атып, үз персонажы белән йөрешне башлый. Ул буш милеккә туры килсә, аны сатып ала һәм үз значогын калдыра. Икенче уенчының персонажы аның милегенә туры килсә, ул уенчы аңа күрсәтелгән суммада акча түли. Уен ахырында кемнең акчасы күбрәк кала, шул җиңә.
 
Яшь категориясе: 5+
 
Уен өчен ничә кеше кирәк: 2-4 кеше
 
Бәясе: 1000 сумнан башлана
 
4. “Соображарий” – карточкалы өстәл уены.
 
Уен тәртибе: уен алдыннан “категория” һәм “хәреф” карталарын һәркемгә күренә торган урынга, арткы яклары белән урнаштыралар. Уенны мәктәптә иң яхшы укыган яки укучы кеше башлый. Ул “категория” һәм “хәрефләр” бүлегеннән беренче картаны ала. Уенчылар бу категориягә туры килүче һәм бу хәрефтән башланучы сүзләр уйларга тиеш. Сүзне беренче уйлап табучы уенны дәвам итә.
 
Яшь категориясе: 7+
 
Уен өчен ничә кеше кирәк: 2-10 кеше
 
Бәясе: 1000 сумнан башлана
 
5.”Имаджинариум” – Карточкалы өстәл уены. Безнең очракта балалар өчен махсус карточкалы Союзмультфильм: уенның кечкенә балалар өчен җайлаштырылган варианты
 
Уен тәртибе: уенны алып баручы үзенең бер карточкасына ассоциация уйлый һәм аны башкаларга әйтә, бу картаны йөзен аска каратып уртага куя. Башка уенчылар үз карточкалары арасыннан бу ассоциациягә туры килүче рәсемне эзләп таба, шулай ук йөзен аска каратып уртага куя. Алып баручы карталарны ала, бутый һәм рәттән тезеп чыга. Уенчыларга алып баручының беренчел сайлаган картасын белергә кирәк.
 
Яшь категориясе: 6+
 
Уен өчен ничә кеше кирәк: 4-7 кеше
 
Бәясе: 1000 сумнан башлана
 
6. "5 столпов Ислама" һәм "СИРА - жизнеописание Посланника (мир ему и благословение)" – мөселманнар өчен, ислам кануннарын, Пәйгамбәребез (с.г.в.) тормыш юлын өйрәтүче карточкалы өстәл уеннары
 
Уен тәртибе: сорауларга җавап биреп, биремнәрне үтәп, кем беренче финишка барып җитәчәк? Бу уенда логик яктан уйлау сәләте генә түгел, ә дини яктан белем дә арта.
 
Яшь категориясе: 6+
 
Уен өчен ничә кеше кирәк: 2-4 кеше
 
Бәясе: 1000 сумнан башлана.
 
7. “Ответь за 5 секунд” - кызыклы сорауларга тиз арада җавап бирүне максат итеп куйган өстәл уены
 
Уен тәртибе: һәр сорауга җавап бирү өчен 5 секунд вакыт каралган – вакытны сәгать саный. 3 сорауга җавап биргән очракта, алга барасың. Җавап бирмәсәң - урыныңда каласың.
 
Яшь категориясе: 8+
 
Уен өчен ничә кеше кирәк: 3-6 кеше
 
Бәясе: 1000 сумнан башлана

  
	Энҗе НОГМАНОВА әзерләде	
Интертат.ру

	№ --- | 19.03.2017	


